b'\n_START_ARTICLE_\nAmenemhet IV.\n_START_SECTION_\nDru\xc5\xbeina\n_START_PARAGRAPH_\nMati Amenemheta IV. se je imenovala Hetepi. Znana je samo z napisa v  Renenutetinem templju v Madinet Madiju, na katerem je omenjena kot "kraljeva mati", ni pa omenjena kot "kraljeva \xc5\xbeena", "kraljeva h\xc4\x8derka" ali "kraljeva sestra". Njene sorodstvene vezi z Amenemhetom III. niso znane, zato bi lahko bila preprostega porekla. Zaradi tega so nejasne tudi vezi med Amenemhetom IV. in Amenemhetom III._NEWLINE_Maneton trdi, da je bil Amenemhet IV. poro\xc4\x8den s svojo polsestro Sobekneferu, vendar arheolo\xc5\xa1ke najdbe tega ne potrjujejo. Ker za Sobekneferu ni znano, da bi jo naslavljali s "kraljeva \xc5\xbeena",  egiptolog Kim Ryholt  domneva, da je bil Amenemhet IV. posvojenec svojega predhodnika, s \xc4\x8dimer je postal Sobekneferujin polbrat._NEWLINE_Amenemhet je umrl verjetno brez mo\xc5\xa1kega naslednika, ker ga je nasledila Sobekneferu. Egiptologa Aidan Dodson in  Kim Ryholt domnevata, da sta bila prva vladarja Trinajste dinastije Sobekhotep I. in  Amenemhet  Sonbef njegova sinova.  Amenenmhet IV.  bi lahko bil tudi njen mo\xc5\xbe, vendar tudi za to ni nobenega dokaza.\n_START_SECTION_\nVladanje\n_START_PARAGRAPH_\nAmenemhet IV. je za\xc4\x8del vladati kot mlaj\xc5\xa1i sovladar svojega predhodnika Amenemheta III. V tem obdobju je Srednje kraljestvo doseglo svoj vi\xc5\xa1ek. Sovladanje je dokazano na ve\xc4\x8d napisih z imeni obeh vladarjev.   Sovladanje  bi lahko trajalo eno do sedem let. Ve\xc4\x8dina znanstvenikov je prepri\xc4\x8dana, da je trajala samo dve leti._NEWLINE_Torinski seznam kraljev, sestavljen v ramze\xc5\xa1kem obdobju, ga omenja v 1. vrstici 6. kolone in mu pripisuje 9 let, 3 mesece in 27 dni vladanja.  Omenjen je tudi v 65. vnosu na Abido\xc5\xa1kem seznamu kraljev in 38. vnosu na Sakarskem seznamu kraljev, sestavljenem v Novem kraljestvu. Dol\xc5\xbeina njegovega vladanje je kljub temu nezanesljiva.\n_START_SECTION_\nOdprave in zunanji stiki\n_START_PARAGRAPH_\nNapisi dokazujejo da je v rudnike turkiza Serabit el-Hadim  na Sinaju poslal \xc5\xa1tiri odprave. \xc4\x8cetrto, ki bi lahko bila zadnja v Srednjem kraljestvu, je poslal v devetem letu vladanja. Napisi ka\xc5\xbeejo, da je naslednjo poslal \xc5\xa1ele Ahmoz I. pribli\xc5\xbeno dvesto let kasneje._NEWLINE_V drugem letu vladanja je poslal odpravo v rudnike ametista v Vadi el-Hudi na jugu Egipta. Vodja odprave je bil pomo\xc4\x8dnik zakladnika Sahator. Amenemhet IV. je omenjen tudi na napisih v Nubiji, ki so eksplicitno datirani v 5., 6. in 7. leto njegovega vladanja in dokazujejo egip\xc4\x8dansko prisotnost v tej regiji._NEWLINE_Njegove trgovske stike z Biblosom v sedanjem Libanonu dokazujejo skrinjice iz obsidiana in zlata in pokrov vr\xc4\x8da z njegovim imenom. Iz Biblosa bi lahko bila tudi zlata plo\xc5\xa1\xc4\x8da, na kateri je upodobljen med darovanjem bogovom._NEWLINE_Pred kratkim so med izkopavanji v Mersa Gavasisu ob Rde\xc4\x8dem morju odkrili leseni skrinji in \xc4\x8drepinjo z napisom v hieratski pisavi, ki omenja odpravo v De\xc5\xbeelo Punt v osmem letu njegovega vladanja. Odpravo je vodil kraljevi pisar D\xc5\xbeedi. V Bereniki ob Rde\xc4\x8dem morju so odkrili tudi fragmente dveh stel iz 7. leta njegovega vladanja.\n_START_SECTION_\nGradnje\n_START_PARAGRAPH_\nAmenemhet IV. je dokon\xc4\x8dal gradnjo Renenutetinega in Sobekovega templja v  Medinet Madiju. ki jo je za\xc4\x8del njegov predhodnik. Tempelj je po mnenju Zahija Hawassa edini nedotaknjeni tempelj iz Srednjega kraljestva. Amenemhet IV. je morda zgradil tudi tempelj v  severovzhodnem Fajumu, dokon\xc4\x8dal tempelj boginje Hator na Sinaju in morda za\xc4\x8del graditi podstavek za sveto ladjo v Karnaku, na katerem sta napisa Amenemheta III. in IV.\n_START_SECTION_\nZapu\xc5\xa1\xc4\x8dina\n_START_PARAGRAPH_\nManj kot deset let po smrti Amenemheta IV. se je Dvanajsta dinastija kon\xc4\x8dala. Sledila ji je Trinajsta dinastija, ki je bila \xc5\xa1e \xc5\xa1ibkej\xc5\xa1a od prej\xc5\xa1nje. \xc4\x8cetudi sta bila prva vladarja Trinajste dinastije Sobekhotep I. in Sonbef verjetno sinova Amenemheta IV., je hitro zavladala politi\xc4\x8dna nestabilnost in faraoni so le redko kdaj vladali ve\xc4\x8d kot nekaj let.  Priseljevanje azijskih priseljencev v delto Nila, ki se je za\xc4\x8delo \xc5\xbee pred Amenemhetom IV., se je med njegovim vladanjem \xc5\xa1e pospe\xc5\xa1ilo in postalo povsem nekontrolirano. Med Trinajsto dinastijo so pri\xc5\xa1leki v Nilovi delti ustanovili neodvisno kraljestvo, v katerem so vladali kanaanski kralji, ki so kasneje ustanovili \xc5\xa0tirinajsto dinastijo. Vladala je iz Avarisa. Okoli 80 let po Amenemhetu IV. se je dr\xc5\xbeavna uprava popolnoma sesula. Za\xc4\x8delo se je drugo vmesno obdobje Egipta.'